khistorydata/jeongjo-sjw-relations huggingface dataset:
정조 2년
傳于李在學曰。次對明日來會。
정조 2년
傳于安聖彬曰。左承旨徐有防許遞。
정조 2년
傳于申應顯曰。罪名從當下敎。而建禮堂守直中官。後苑守直中官。萬萬駭然。令該府拿問。
정조 2년
掌令權坪疏曰。伏以臣之七耋老母。素患痞積之症。十數年沈痼之餘。喪憂積毁。添以風眩。委頓床席。氣息奄奄矣。卽接鄕信。則臣母本病之外。又添輪行毒感。積塊交攻。痢泄兼發。粥糜全却。症甚危惡。急脚來到。促臣歸視。臣旣犻身。無他將護者。自聞此報。方寸煎灼。按住不得。忙投短章。徑尋鄕路。伏乞聖慈。俯察微懇。亟賜鐫改。臣職名。仍治臣擅行之罪。以安私分。以昭法紀。千萬幸甚。啓下踏啓字。
정조 2년
戊戌五月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。當此日。伏想聖懷益復如新矣。上曰。忌辰奄過。罔極之痛。尙何言哉。國榮曰。惠慶宮氣候。此時。若何。上曰。昨今以後。氣候頗有損節。誠爲焦悶矣。國榮曰。夏至將近。而一霈尙遲。民事去益罔涯矣。上曰。近日連有雨意。而尙不沛然。農事將未免愆期。民憂關心。寢不安食不甘。誠甚悶然矣。國榮曰。見今旱災孔酷。歲將飢荒。九重宵旰之憂。若是深切。而廟堂之上。尙未講濟恤之策。前頭之事。甚罔措矣。上曰。此月內。若不雨。則不可不始祈雨祭矣。國榮曰。似然矣。命退去。諸臣以次出。
정조 2년
戊戌五月二十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。騎士取才。何時當爲之乎。國榮曰。來月初生。將欲爲之矣。上曰。取才規矩。何以爲之乎。國榮曰。一依禁軍取才規矩例爲之矣。上曰。麥農。旣皆告歉。諸道必請加分。而朝家不得不許之如此。則今年還上。似無留儲者矣。國榮曰。麥農失稔。諸道中嶺南爲最云。嶺南外。似無時急處矣。上曰。嶺南則雖傾庫分給。民不離散。則甚幸。而亦何可望也。國榮曰。左承旨徐有防。有實恙。今日不爲仕進矣。上曰。如有實病。則當有變通矣。命退去。諸臣以次出。
정조 2년
戊戌五月二十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。漕運差使員。連爲入來。今則稅船畢到乎。國榮曰。皆已到泊云矣。上曰。次對久未爲之。明日則公事必多矣。國榮曰。多有積滯之事云矣。上曰。爲官擇人。何官不然。而邊方重地。尤當審愼。如東萊義州。最是我國重地。如非彈壓人心。竝行恩威者。則決不可任之矣。國榮曰。自前邊釁之出。皆由於邊帥之不得其人。誤了邊事之致。自古制邦之道。莫如得人。此今日之所當鑑戒者矣。上曰。然矣。而予則以爲得人最難。人才不爲不多。而予無知人之明。故不能量才任職。此予所以尋常憂歎者也。國榮曰。聖敎誠好。而量才任官。雖是難事。使人不備。最爲得人之要道。伏望深留意焉。上曰。卿言誠切當矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨吳載紹坐直。左副承旨李在學坐直。右副承旨安聖彬坐。同副承旨兪恒柱坐。注書柳孟養藥院直鄭東浚仕直。事變假注書徐鼎修仕。
정조 2년
吳載紹啓曰。新除授承旨兪恒柱。卽爲牌招察任。何如。傳曰。允。
정조 2년
傳于李在學曰。承旨房仍。
정조 2년
以承旨房望筒。傳于李在學曰。仍。兵刑房換房。
정조 2년
有政。行吏曹判書李重祜進。參判徐浩修。參議李義翊病。同副承旨兪恒柱進。以林濟遠爲副修撰。李徽之爲判義禁。呂善養爲刑曹佐郞。金翼均爲禁府都事。宋翼魯爲氷庫別檢。金晩根爲司饔奉事。吳參詹爲內資奉事。朴東煥爲平安都事。沈興永爲龍仁縣令。李普行爲禮曹參判。尹坊爲兵曹參判。宋德相爲漢城右尹。分承旨李敬玉任希簡。分兵曹參議柳薰李正吾。分兵曹佐郞金健修趙夢濂。以上減下。折衝林時綸。今加嘉善。武臣堂上祿試射時。三次居首加資事。兵曹覆啓判下。純陵參奉韓栢林。和陵參奉金載升。相換。
정조 2년
兵批。判書李徽之進。參判尹坊未肅拜。參議李世奭病。參知林蓍喆入直進。同副承旨兪恒柱進。以李普行爲副摠管。朴瑬爲五衛將。朴泂爲忠壯將。任嵂爲五衛將。申若文禹拓夏李仁默兪鉉商田佐顯朴挺玉爲武兼。李鉐爲東道參軍。安思烈爲部將。馬馬海權管單尹守默。廟坡權管單李厚在。江口權管單朴亨源。分副摠管金光國黃宷。分都事鄭世柱李鉉相。以上減下。副護軍鄭觀采。副司直邊得讓鄭昌聖徐有防申應顯李鎭衡崔。副司果金翼均李獻祜洪樂淵沈健之李命圭尹泰國洪樂顯申光儀金東鎭。李時淵。副司正徐鼎修。平薪僉使金相夏。古今島僉使許圭。相換。
정조 2년
傳于吳載紹曰。左承旨入侍。
정조 2년
濟州防禦使黃最彦狀啓。旌義縣居寺奴趙發等渰死事。傳于兪恒柱曰。令本道恤典擧行。
정조 2년
傳于李在學曰明日藥房日次問安。勿爲之。
정조 2년
安聖彬。以弘文館言啓曰。臣等依聖敎。與禮曹判書李景祜。取考大明集禮及兵曹所在謄錄。其中皇妃太子妃鹵簿及嬪宮儀仗。別單書入。而至於嬪御封爵時儀仗。他無可據謄錄。惟在聖明參酌古今。裁定儀節之如何。惶恐。敢啓。傳于安聖彬曰。皇朝之禮。太子妃儀衛。與皇妃同。唐制。太子妃儀衛。與皇妃大略相同。今此嬪儀衛定式之時。當參以古禮。又倣我朝士夫嬪御謄錄爲之。而予意。則雖有皇朝及唐之已例。直與世子嬪同。其儀衛似有如何者。旣以此意。問于大臣該堂。折衷今古之制。別單書下。其令依此擧行。士夫嬪外品卑士夫嬪御。亦當依古禮。凡係儀衛。別無磨鍊之事。亦令以此。該曹知悉。載諸謄錄。古禮以宮人爲後庭。則所生雖有東宮。而陞爵爲嬪。不得用士夫嬪儀衛。亦不得用士夫淑儀威儀。此我朝家法也。予之過慮在於此。後宮人後庭之爲嬪者。藉其所生妄生希覬之意。嬪之儀衛。雖不僭用。淑儀威儀。則以其簡率之致。不無僭用之弊。若此則名分紊而禮制壞矣。士夫嬪之儀衛。自禮兵曹擧行者。有此受敎。則可無僭用之慮。而至於士夫淑儀威儀。卽今襲謬通行之事也。國法。非士夫淑儀大君夫人及公主。則轎軍不得用司僕軍。前導。又不得用忠贊衛部將等名色。挽近雖非士夫淑儀。亦非公主。若値大禮。則皆用此等威儀。甚非注意。以此分付該曹。載之受敎。亦令該寺知悉。至於郡主。則名號雖不定。在於尊禮之道。豈忍慳惜公主之例。郡主威儀。則有特敎時。司僕轎軍支架。忠贊衛依例擧行事。一體申明分付。俾無如前紊亂之弊。
정조 2년
吳載紹。以禮曹言啓曰。以初揀擇吉日草記。事多窘速。且値盛熱。以涼生後多日。更爲磨鍊以入事。批下矣。初揀擇吉日。更令日官推擇。則來七月十二日十六日二十二日二十四日二十六日八月初三日初四日初七日十二日。俱吉云。以何日定行乎。敢稟。傳曰。以八月十二日擧行。
정조 2년
又以實錄廳言啓曰。都廳堂上加差之意。旣承下敎。以行副司直李在簡。行副司直李普行。成均館大司成柳戇。行副司直李秉模差下。使之分年擧行。何如。傳曰。允。
정조 2년
李在學。以兵曹意啓曰。錢文一百貫。木綿十同。價錢一百貫。依定例輸送于內需司之意。敢啓。傳曰。知道。
정조 2년
兪恒柱。以義禁府言啓曰。咸鏡監司趙㻐狀啓。據刑曹粘目內。端川前府使申遇文。移本府處之事。允下矣。申遇文時在京畿陰竹地云。依例發遣府書吏。拿來。何如。傳曰。允。
정조 2년
李在學。以戶曹言啓曰。今此嘉禮時所用錢文一百貫。鍮鐵三百斤。鑄鐵三百斤。鍮鑞二百斤。銅鐵三百斤。依謄錄數。輸送內需司之意。敢啓。傳曰。知道。
정조 2년
大司憲吳載純。大司諫金履素。司諫呂善亨。持平申應淵。校理嚴思晩。副校理黃昇源。副校理李泰永。正言洪文泳。修撰洪明浩。修撰姜忱。副修撰南鶴聞啓曰。噫嘻痛矣。鄭致達妻凶圖逆節。貫盈天地。凡在血氣之倫者。莫不切齒痛心。而三載爭執。迄未置辟。尙此假息於城闉之外。亂逆之窩窟自在。懲討之義理愈晦。朝家之失刑。豈有大於此者哉。夫厚麟諸賊之力沮代聽。危逼聖躬。而苟究其由。則此賊之居內交煽也。敢範群逆之讐視君父。謀戴逆禶。而若推其本。則此賊之從中和應也。至若龜柱之三案大罪。相福之一種凶肚。瑩中宗集之爲賊右袒。何莫非此賊爲之根柢。則此眞諸賊之元惡也。群逆之大慝也。顧今首領猶保。典刑不加。此雖出於我殿下不忍置法之聖意。而若其罪關宗社。憤積神人。則殿下雖欲終始容貸。亦不可得矣。安樂不誅。唐室幾危。蓋主就戮。漢業賴安。此賊之千妖萬惡。豈止於安樂蓋主而已哉。臣等俄者前席。略陳必誅之義。而愚忱未格。天聽莫回。憂憤之極。退而相率齊籲。誓不與此賊俱生。伏乞亟賜兪音。快正邦憲焉。答曰。不允。
정조 2년
又啓曰。臣等以鄭妻必誅罔赦之義齊籲。庶幾仰回天心。快洩輿憤矣。及承批旨。乃以不允二字。有若循例賜答者然。臣等相顧抑塞。繼之以訝惑也。嗚呼。此賊之罪。雖千剮萬戮。猶不足贖。殿下亦必知畢竟之置法乃已。而尙此靳允者。特以追念先大王鍾愛之故。不欲遽加以大辟。此則有大不然者。此賊之陰挾逆子。謀危國本之極惡大罪。若或彰露於當日。則唯我先大王日月之明。豈容以一段私恩。貸而不誅乎。今於逆節畢著之後。諸凶就戮之餘。殿下尙且含容持疑。使當當國典。爲一鄭妻而撓屈至此。豈仰體先大王爲宗社之聖意也哉。三年諒闇。一向容貸。固知聖心之有所不忍。而到今靳許。實是臣等意慮之外也。殿下之所牽掣者。私恩也。臣等之所爭執者。公法也。以恩害法。以私掩公。則國何以爲國乎。伏乞更加三思。亟允臣等之請焉。答再啓曰。不允。
정조 2년
戊戌五月二十二日。記事官姜彙鈺。兵曹啓日。全羅兵使柳爀。上番騎兵。不能檢飭。至有闕點。而係是宥旨前事。依例勿論。何如。傳曰。依允。
정조 2년
兵曹啓目。南原府使鄭存中。上番騎兵不能檢飭。至有闕點。而係是宥旨前。依例勿論。何如。傳曰。依允。
정조 2년
戊戌五月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。臣方帶掌樂提擧之任。而今日會同習樂云。故不得已進去。而宿衛重地。不敢擅離。何以爲之乎。上曰。暫爲往參。可也。上曰。稅船畢到泊。戶判。已爲點檢乎。國榮曰。今日始以點檢事。出去云矣。上曰。大臣備局堂上引見。出榻敎國榮曰。左副承旨申應顯。有實恙。難强於夙夜之役云矣。上曰。次對時。當爲下敎矣。命退去。諸臣以次出。
정조 2년
戊戌五月二十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今日習樂。三年後初也。淸濁節操。其或成樣否。國榮曰。臣素昧音律。不知其善否。而略試雜技。則頗有可觀者矣。上曰。臺諫入侍。所懷後退。而又爲合辭。一啓再啓。鎭日不止。則誠爲苦悶矣。國榮曰。三司之臣。皆以爲今番則不得請則不止。將期伏閤云。臺諫伏閤。則百官當爲庭請。如是則朝廷頗紛撓矣。命退去。諸臣以次出。
정조 2년
戊戌五月二十二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。三司。皆出去乎。國榮曰。日勢向昏。故不得已出去。而明日又將更擧云矣。上曰。今日三司沫血之誠。殊甚可尙。而前後臺批。已悉予意。則何不體予之意。而若是煩聒乎。國榮曰。此賊不死。則非但王法之未伸。輿憤去而愈激。爲今日臣子者。豈可伈伈泄泄。與君讎共戴一天乎。今日三司之請。卽一國共公之論。殿下。非不知此賊可殺之罪。而特以小不忍之心。牢拒一國之公議。尙今靳允。反以合辭大論曰以煩聒。臣實不能無憾於天地之大也。上曰。予豈不知臺請之至宜。而予之靳允。亦有意焉。決不當輕易允許矣。國榮曰。前後三司之殫誠請討。非止十百。而尙此遲延。每以不允二字。有若循例賜答者然。如臣拙訥之言。豈敢望回天聽。而但國賊未討。則國勢尙危。是爲今日之最可憂懼者矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李在學坐直。左副承旨安聖彬坐。右副承旨金履素。同副承旨兪恒柱坐。注書柳孟養藥院直鄭東浚仕直。事變假注書徐鼎修仕。
정조 2년
傳于安聖彬曰。右副承旨。馳詣健元陵。奉審祭物及內外山看審。仍詣局內諸陵。亦爲奉審以來。
정조 2년
傳于兪恒柱曰。江華有奉審事。而禮判年老。參判入侍。
정조 2년
俞恒柱啓曰。禮曹參判李普行。依下敎。來待矣。傳曰。入侍。
정조 2년
傳于洪國榮曰。右承旨吳載紹許遞。政官牌招開政。
정조 2년
有政。吏批。行判書李重祜進。參判徐浩修進。參議李義翊進。左副承旨李在學進。以金履素爲承旨。尹行晉爲掌令。洪義榮爲戶曹佐郞。朴禮源爲濟用奉事。朴麟柱爲崇靈殿參奉。金明鎭爲元陵參奉。黃昌源爲繕工假監役。尹昌胤爲奉事。金履仁爲副奉事。李義福爲敦寧參奉。右承旨李在學。左副承旨安聖彬。右副承旨金履素。
정조 2년
兵批。行判書李徽之病。參判尹坊未肅拜。參議李世奭病。參知林蓍喆入直進。左副承旨李在學進。護軍權坪。副司直吳載紹李敬玉任希簡柳薰李正吾。副司果具善道。
정조 2년
吏曹口傳政事。兼同知實錄事李在簡李普行。兼實錄修撰官柳戇李東模。
정조 2년
傳于李在學曰。昨日賓筵。實錄堂上之特命加啓下者。卽是重史事之意也。新差堂上。尙不出肅。無意行公。事體所在。極爲寒心。同知實錄李普行李在簡。修撰官柳戇李秉模。一竝從重推考。奉命出去外。諸堂上。牌招察任。使卽竝力纂修之意。自政院。另加嚴飭。分付。
정조 2년
李鎭衡啓曰。癸酉七月八月九月日記。有考例之事。實錄廳所去日記。姑爲輸來之意。敢啓。傳曰。知道。
정조 2년
傳于李在學曰。奉審承旨入侍。
정조 2년
鄭民始。以備邊司言啓曰。自北京回還漂人全羅道濟州人高萬才等十三名。縣次替送。纔已上來。故使本司郞廳。詳細問情後。所供辭緣。別單書入。而今無留置更問之事。下去時。分付沿路各道。使之善爲饋食。所騎刷馬。次次替給之意。亦爲分付。何如。傳曰。允。
정조 2년
又以訓鍊都監言啓曰。依下敎。御史反閱時拘留罪人孫世大姜德文張宗瑀張景翼等。分輕重。決棍放送之意。敢啓。傳曰。知道。
정조 2년
大司憲吳載純。大司諫金履素。司諫呂善亨。持平申應淵。校理嚴思晩。校理黃昇源李泰永。正言洪文泳。修撰洪明浩姜忱。副修撰南鶴聞林濟遠啓曰。臣等文辭拙訥。忱誠淺薄。昨日再次陳籲。兪音尙閟。此莫非臣等不忠不誠之罪。慙忸抑鬱。靡所容措。鳴呼。此賊之罪。尙忍言哉。惟我先大王止慈之恩。浹於肌骨。則渠若有一端秉彝。其所自處。宜異於他人。而惟其狼性難化。蜮機潛逞。日夜所思。惟在動搖國本。內外交煽。專事脅持聖躬。臣等每讀尊賢閣日記。至於永善鈴聲。氣色蒼黃之句。不覺失聲流涕。腐心痛骨。其他無君之心。禍國之計。擢其髮而難贖。罄山竹而有餘。此豈獨殿下之罪人也。實我先大王之罪人也。臣等誠未知殿下所以至今容貸者。何所顧藉。何所愛惜乎。天神之所共殛。國人之所共誅。伏乞廓揮乾斷。亟賜允許焉。答曰。不允。
정조 2년
又啓曰。臣等朝者齊籲。顒俟兪音。申牌已報。批旨始下。而一向靳允。相顧愕眙。不能無憾於天地之大也。噫。殿下所以不忍加誅於此賊者。以其私恩也。臣等所以必欲致討於此賊者。以其大義也。雖以向日事言之。文女之罪關宗社。而殿下割私而斷之以法。逆禶之名出推戴。而殿下流涕而置之於辟。則恩不得掩義。私不得害公。卽聖人之常經。而殿下亦已行之。顧今此賊。爲諸逆之窩窟。而禍根未艾。亂本尙在。則以殿下之英斷。獨於此尙今持疑。牢拒一國之大論。此臣等所以苦口力爭而不知止者也。伏乞亟降明命。快正邦憲焉。答曰。不允。
정조 2년
李鎭衡啓曰。禮曹參判李普行。本職謝恩時。兼帶同知實錄事。不爲肅謝。事甚未安。推考警責。何如。傳曰。允。
정조 2년
戊戌五月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。嬪御儀衛之定制。果爲適當乎。國榮曰。今此定制。酌古參今。實爲小無踰制之事矣。上曰。此是無例之事。故若欲盛備其儀。則不無僭用之慮。若欲簡率其儀。則或嫌與後宮爲嬪者相等。恐有紊亂之弊。特爲書下別單矣。國榮曰。聖慮所及。罔不得宜。臣實欽仰矣。上曰。大典所載。後宮淑儀田結爲八百結。士夫嬪御。則必加於此數矣。國榮曰。似然矣。上曰。嘉禮後定外宮。則當給截受。予意則初不以田結分定。計一宮一年之所入。自戶曹計給。甚好。卿意。何如。國榮曰。如是則事甚便好矣。上曰。更與戶判。相議爲之矣。國榮曰。右承旨吳載紹。非但有身病。又有親病。難責夙夜之任矣。上曰。然則當許鮮其職矣。命退去。諸臣以次出。
정조 2년
戊戌五月二十三日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見江留狀啓。則長寧殿內有頉云。故將使禮堂奉審。而不勝驚訝矣。國榮曰。莫重之地。有此頉處。此必是鳥鼠之屬。或入於窓隙。作此不潔之事矣。上曰。以狀辭觀之。則褥席當爲改鋪矣。國榮曰。影幀下段。亦有所塗者云。此亦奉審後。商量爲之矣。上曰。此則修改甚重難。如可拭洗而無痕。則好矣。國榮曰。若不至修改之境。則事甚多幸矣。上曰。禮曹參判入侍。出榻敎命退去。諸臣以次出。
정조 2년
戊戌五月二十三日未時。上御誠正閣。禮曹參判入侍時。禮曹參判李普行。同副承旨兪恒柱。記事官鄭東浚徐龍輔金勉柱。以次進伏訖。上曰。禮曹參判進前。普行進伏。上曰。江華長寧殿有頉處。禮判當爲奉審。而禮判年老。故特遣卿。卿進詣奉審。而至於鋪陳等物。可改處則可以修改。而至於影幀。事體甚重。影幀下段橫軸。雖或有拭洗處。此則不可輕易修改。先以形止狀啓。可也。普行曰。當依聖敎爲之矣。上曰。除辭朝往來。可也。仍命先退。上命書傳敎曰。禮堂旣承下敎。除辭朝進詣長寧殿。奉審形止。卽爲狀聞。影幀下段橫軸所塗處。如可拭洗者。其在重其事之道。不可修改。以此知悉。使卽上來。仍命退。承史以次退出。
정조 2년
戊戌五月二十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。李普行。實錄兼銜。不爲謝恩而出。而政院不爲察推。每待自上下敎而爲之。誠爲寒心矣。國榮曰。政院擧行甚煩。故每有後事之弊矣。上曰。三司連日煩聒。殊甚可悶矣。國榮曰。殿下若賜允從。則卽當退去。何憂煩聒乎。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李在學坐。左副承旨安聖彬坐。右副承旨兪恒柱坐直。同副承旨林蓍喆坐直。注書柳孟養藥院直鄭東浚仕直。事變假注書徐鼎修仕。
정조 2년
傳于李在學曰。右承旨入侍。
정조 2년
傳于洪國榮曰。副提調持如減交濟湯。入侍。
정조 2년
傳于安聖彬曰。承旨房仍。左副爲工房。
정조 2년
傳于鄭民始曰。軍士房承旨。與戶判入侍。
정조 2년
林蓍喆。以奉常寺官員。以都提調意啓曰。東籍親耕田所種大麥。今五月晦間。當爲成熟之意。敢啓。傳曰。知道。其在重粢盛之道。豈不躬臨觀刈。見今旱氣太甚。方切修省。此等應行之禮。猶涉逸豫。而他穀登場。惟是企望。今番則攝刈。
정조 2년
兪恒柱。以司僕寺官員。以一提調意啓曰。今此嘉禮時轎軍。當爲磨鍊。而大殿輦陪則三十四名。東宮輦陪則二十名。內殿輦陪則十六名。公翁主轎軍則十四名。依公翁主轎軍例。以十四名磨鍊乎。敢稟。傳曰。知道。
정조 2년
大司憲吳載純。司諫呂善亨。持平申應淵。校理嚴思晩。副校理黃昇源李泰永。正言洪文泳。修撰洪明浩姜忱。副修撰南鶴聞林濟遠啓曰。嗚呼。君臣之間。貴相交孚。臣等抗聲陳籲。于今三日。而例批連下。天聽愈邈。上下相持。準請無期。此豈交孚之道乎。昔孔夫子。賊在鄰國而尙嚴沐浴之討。今臣等。與此賊。同處一城。共戴一天。使其首領。尙今晏然。臣等非但不忠於殿下也。實爲孔門之萬世罪人。念之及此。寧欲無生。若使此賊。有一分可赦之端。則臣等。顧何必屢事瀆擾。得請乃已也。蓋其罪貫惡盈。鬼誅神殛。同仇之心。根於秉彝。則此賊未殲之前。唯當沬血飮泣。以死爭執而已。伏願速降允兪。以副臣等顒望之懇焉。答曰。不允。
정조 2년
三司再啓曰。臣等之齊聲煩籲。今幾遭矣。憂憤轉激。辭語將竭。旣無終止之理。而尙靳允請之批。臣等之情事。亦云慽矣。鳴呼。卽伏見俄下傳敎。有曰以明義一篇。作我東之春秋。使我臣庶。知沬血飮泣之義。臣等聚首奉讀。益不勝激慨之至。夫明義錄中諸賊之窩窟根柢。卽此賊是已。其若沬血飮泣。欲明春秋之大義。則惟宜先誅此賊。以正邦憲。而殿下牽拘小恩。撓屈大法。尙此持疑不斷。若然則明義一書。其將爲紙上之空言。烏在其明春秋之大義也哉。伏乞穆然三思。快允臣等之請焉。答曰。不允。
정조 2년
戊戌五月二十四日辰時。上御誠正閣。都承旨人侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。先王朝。每以粢盛之穀爲重。時有親臨觀刈之事。予之曾所仰覩者。大麥今已成熟云。予欲繼述行之。而方今旱災若此。民憂方急。此時郊行。似有貽弊之端。何以則爲好耶。國榮曰。其在重粢盛之道。事當親行觀刈。而遇災修省之時。不無張大之慮。商量爲之。好矣。上曰。初意則制畢浚初行之事。故欲爲之矣。聞卿之言。果是矣。國榮曰。待秋農之豊登。一番擧行。好矣。上曰。古例則朝參取稟。每朔朔朝爲之。而今日問之。則只以正朝提稟之例來稟。政院。殊不知古例而然也。國榮曰。古例旣如此則此後每朔提稟事。定式於本院。好矣。上曰。無妨矣。命退去。諸臣以次出。
정조 2년
戊戌五月二十四日巳時。上御誠正閣。右承旨入侍時。右承旨李在學。記事官鄭東浚徐龍輔金勉柱。以次進伏訖。上曰。左副承旨入侍。左副承旨安聖彬進伏。上命書傳敎曰。右副承旨金履素許遞。又命書傳敎曰。兵曹參知林蓍喆。承旨除授。又命書傳敎曰。新除授承旨。牌招察任。又命書傳敎曰。明義錄原續篇之眞諺編緝。付之剞劂。命頒中外者。予意豈但在於俾我臣庶。知沬血飮泣之義而已也。誠使一部明義之篇。欲作我東之春秋。而龍蛇之化赤子。亦未必不由於此也。宜使愚夫愚婦。皆令曉然知之。可也。明義錄原篇及續篇。京外東西班文武諸臣。幾皆頒賜。而新印續篇諺解。吏兵曹單子中點下。東班京官文蔭武臣二品以上。及文臣侍從以上二百三員。西班京官文臣堂上侍從以上。及武臣二品以上一百二十二員。皆令安寶頒賜。各司頒賜件。則一依別單書下。亦令安寶頒賜。且念欲其曉譬。則軍民宜先。平市提調。旣承下敎。自當廣印分給。而五軍門及兵曹。亦爲自其營。各各廣印。趁卽分頒於將官校隷軍伍。擧行刑止。草記以聞事。申明。分付。外方則原編續篇及諺解各一本。自政院。本閣安寶。頒賜諸道監營及兵水營。各令自其營。印板依欽恤典則例。分賜管下都事虞候守令察訪邊將營別將權管等處。以爲遍及之地。務從廣布事。下諭于諸道監兵水使處。京畿及兩都。亦依典則例。竝與管下件。自政院頒布事。該房知悉。又命書傳敎曰。續明義錄諺解。各司頒賜件。則奎章閣宿衛所政五處史閣五上司六曹兩司五軍門成均館四學漢城府五部弘文藝文校書等館義禁儀賓都摠等府承文通禮尙瑞尙衣司饔內醫訓鍊掌樂司譯等院扈衛左右捕盜別軍職宣傳官武兼五衛將部將守門將禁軍忠壯忠翊宣惠等廳。奉常宗簿司僕軍器內資內贍司䆃禮賓等寺。宗社及平市掌苑司圃典牲造紙惠民活人等署。及典獄瓦署典設備邊司義盈長與及氷庫觀象軍資濟用司宰繕工典醫等監。安寶各頒一件。京畿及兩都。則監司水使留守守令邊將察訪經歷敎授等處。各頒一件。又命書傳敎曰。承旨房仍。右承旨爲工房。左副爲禮房。同副爲戶房。又命書傳敎曰。右承旨。馳詣延祜宮。床卓欌帳塗灰等物。陳設修補。摘奸以來。又命書傳敎曰。聲音之關於治道。大矣。雅頌之音作而風化正。嘄噭之音作而士氣奮。鄭衛之音作而民志宕。夫樂者。音之所自起也。生於正而形於聲。善惡隨感而動。故先王愼所以感之。務得其正。用各有所。用之於宗廟。用之於朝庭。用之於軍旅。噫。朱絃疏越一唱而三歎。肅雍和鳴。先祖是聽者。宗廟之樂也。合守拊鼓。始文而亂武。修身及家。平均天下者。朝廷之樂也。致右憲左。六成而復綴。總干山立。發揚蹈厲者。軍旅之樂也。然語其至也。樂之敎。不在乎音律之末。及於後世。禮崩樂壞。旣失其本。又不治其末。以至聲音節奏之間。噍殺而不長。綴兆詘信之際。淫哇而不正。如是而安能詠歎淫液。有遲之遲而又久之美邪。予雅不好聲樂。未嘗講究乎鍾律尺度。雅頌之正音。雖不可議擬於今日。而今樂之由古樂。亦不過尋聲而求諸音。由音而求諸心也。今若變促爲緩。更急以舒。則可免衰世之音也。玆當三年不爲之餘。宜求四方日聞之道。凡我掌樂之官。肄其嘽緩之節。祛其惉懘之操。毋近奸聲。以復和音。含章韶簫之美。大夏大武之盛。尙矣。亦庶幾渢渢乎。有永世之音。可以追蹤我英廟啓佑後人之意於萬斯年之休。亶在是歟。亶在是歟。噫。樂之補。豈少也哉。以此傳敎。分付該院及軍門。法樂軍樂。使之依此董飭。仍令揭諸院壁。以爲永遵行之地事。其各知悉。又以經筵。取稟。命書曰。只晝講。仍命退。承史以次退出。
정조 2년
戊戌五月二十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。習樂傳敎。何如。國榮曰。辭敎。誠甚切當矣。上曰。近來樂制崩壞。音律囂亂。淸濁高低。緩急催舒。全無秩序。徒尙錯雜。衰世之像。可以推知。及此一初之時。若不釐正樂制。則有欠於和神人正風俗之道。故略以數語書示掌樂之臣。卿亦該院之一提擧。殊與諸僚。搜訪古制。參以今樂。小變囂灕之習。則或補於世道矣。國榮曰。樂制之不古。實爲識者之憂歎。而今雖欲釐正。臣等全昧於古樂今樂之別。治世衰世之音。將何以釐革。亦何以敎導乎。臣實惶愧矣。命退去。諸臣以次出。
정조 2년
戊戌五月二十四日申時。上御誠正閣。左承旨與戶判入侍時。行左承旨鄭民始。戶曹判書具允鈺。記事官鄭東浚徐龍輔金勉柱。以次進伏訖。上曰。今番之嘉禮。時無可據之例。故事多難便之端矣。卿其考準古例。參酌新式。作爲定例。則誠好矣。允鈺曰。今番無可據之例。故凡諸擧行。或多眩亂者。若作爲定式。則誠好矣。上曰。別宮。以何處爲之乎。允鈺曰。姑未定之矣。上曰。前後謄錄中。淸衍郡主時謄錄。最爲詳備。依此中參酌加減爲之。似好矣。上曰。國婚定例。亦多疎忽處。今番則更爲釐正。竝與今番儀節。而詳載。則好矣。允鈺曰。國婚定例。亦不可不一番釐正矣。上曰。今番則凡諸經費。宜十分減削。務爲從略。可也。仍命退。諸臣以次退。
정조 2년
戊戌五月二十四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。俄見海伯狀啓。則十五十八日雨。或有周洽處云。甚可幸也。國榮曰。海西則雖幸。而他道雨澤。尙莫然。移秧尙遲。誠爲憂悶矣。上曰。悶旱修省之時。三司之鎭日合辭。亦可悶也。國榮曰。雖當修省之時。國賊未討。則三司沐浴之擧。豈可暫施乎。上曰。聞司宰監貢人。與新舊貢人相訟云。何事也。國榮曰。乾秀魚貢物。曾以有弊革罷矣。其後復以六色魚卵醢進排。貢價。依供上數上下。故舊貢人子孫。渠欲受價進排。而新貢人不欲與之。故以此相訟云矣。上曰。當初乾秀魚之貢。無端革罷。則舊貢人軰。許多財物之消瀜。終涉至冤。其子孫之欲爲受價進排。無或怪矣。此等事。備局不必持難。而當給舊貢人子孫矣。國榮曰。此大利所關。故新貢人至死不給云矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李在學坐。左副承旨安聖彬坐直。右副承旨兪恒柱坐。同副承旨林蓍喆坐。注書柳孟養藥院直鄭東浚仕直。事變假注書徐鼎修仕。
정조 2년
傳于洪國營曰。都承旨入侍。
정조 2년
傳于安聖彬曰。下直守令。同爲入侍。
정조 2년
傳于洪國榮曰。副提調。持加減交濟湯。入侍。
정조 2년
兪恒柱啓曰。開城留守兪彦鎬。依下敎。來待矣。傳曰。入侍。
정조 2년
又啓曰。合啓方張之時。兩司諸臺。引避退待。無詣臺之員。持平李洪載疏批已下。卽爲牌招。以爲處置之地。何如。傳曰允。
정조 2년
安聖彬啓曰。卽者弘文館校理嚴思晩。修撰姜忱謂有情勢。與諸玉堂。聯名陳疏經出。原疏纔已退却矣。所當直捧禁推傳旨。而此與無端徑出有異。推考警責。玉當上下番俱空。事甚未安。與諸玉堂及未肅拜人員。竝卽牌招。推移入直。何如。傳曰。允。
정조 2년
有政。吏批。行判書李重祜進。參判未差。參議李義翊進。左副承旨安聖彬進。啓曰。大司諫。今當差出。而擬望之人乏少。外任竝擬。何如。傳曰。允。以徐有慶爲大司諫。李秉模爲禮曹參議。沈有鎭爲兵曹參知。吳鵬南爲宗廟令。權之彦爲監察。李獻祜爲廣興主簿。洪樂淵爲掌樂主簿。李奎亮爲繕工監役。朴順命爲景慕宮守奉官。徐琢修爲義城縣令。兵批。行判書李徽之病。參判尹坊入直進。參議李世奭病。參知沈有鎭未肅拜。左副承旨安聖彬進。副司直李普行金履素李敬養。單付。
정조 2년
安聖彬啓曰。合辭方張之時。兩司不可不備員。新除授行大諫徐有慶。卽爲牌招察任。何如。傳曰。允。
정조 2년
傳于李在學曰。奉審宰臣入侍。
정조 2년
以平安監司洪樂純狀啓。平壤等邑居船人金泗弼等。渰死囕死爛死事。傳于李在學曰。令本道。恤典擧行。
정조 2년
以校理金憙嚴思晩。副校理黃昇源李泰永。修撰洪明浩姜忱。副修撰南鶴聞林濟遠。牌不進罷職傳旨。傳于安聖彬曰。只推
정조 2년
安聖彬。以實錄廳郞廳。以摠裁官意啓曰。都廳郞廳趙時偉。方帶劇任。金宇鎭適有身病。竝姑減下。其代以司僕正朴天衡。弘文館副校理李泰永差下。使之察任。何如。傳曰。允。
정조 2년
李在學。以吏曹言啓曰。氷庫別檢宋翼魯呈狀內。身病甚重。勢難察任云。今姑改差。何如。傳曰。允
정조 2년
鄭民始。以訓鍊都監禁衛營御營廳言啓曰。曜金門北邊宮城頹毁處。今已畢築之意。敢啓。傳曰。知道。
정조 2년
兪恒柱。以義禁府言啓曰。時囚罪人金載厚。杖一百收贖。告身盡行追奪。流三千里定配事。照律公事判付內。功減一等。啓下矣。金載厚。杖一百收贖。告身盡行追奪。而流三千里定配。功減一等。全羅道茂長縣靑松驛。徒二年定配。以議啓內辭意。具罪目。依例發遣府羅將。押送配所。何如。傳曰。允。
정조 2년
又以義禁府言啓曰。江華府留守李福源狀啓。據刑曹粘目內。長寧殿參奉李東浚。移本府處之事。允下矣。李東浚今方入直云。依例發遣府羅將。替直後拿來。何如。傳曰。允。
정조 2년
鄭民始。以備邊司言啓曰。卽見慶尙監司李性源狀啓。則以爲見今旱暵孔酷。麥荒已判。窮民接濟。改播種糧。實無變通之路。勿論三等邑。留庫還穀中。限三分一更許加分事。爲請矣。賑餘麥農告歉。秋成且遠。其間民事。不可不念。而所請三分一。似或過多。以四分一。更許加分。使之察其緩急。量宜擧行之意。分付。何如。傳曰。允。
정조 2년
又以兵曹言啓曰。今五月二十五日。公州居幼學崔宗伯爲名人。自敦化西挾門入來。鳴申聞鼓。依定式下該曹。推問。何如。傳曰。允。
정조 2년
持平李洪載啓曰。大司憲吳載純。司諫呂善亨。掌令尹行晉。持平申應淵。正言嚴思憲洪文泳。以臣等言議拙劣。本不合於淸朝耳目之任。而大論方張。義重沐浴。黽勉承膺。及登前席。多有做錯。致勤聖敎。此莫非臣等昏謬生疎之致。其何敢一刻晏然於臺次乎。竝引嫌而退。憂憤所激。急於懲討。雖有做錯。不可輕遞。請大司憲吳載純。司諫呂善亨。掌令尹行晉。持平申應淵。正言嚴思憲洪文詠。竝命出仕。答曰。依啓。
정조 2년
修撰姜忱疏曰。伏以祔廟之縟禮順成。上冊之盛儀載擧。聖慕冞深。達孝增光。匝域臣庶。孰不欽仰。念臣。卽殿下造化中一物耳。臣生長卿曲。濫竊科第。淸班邇列。節次推遷。專對之任。論思之職。前後除拜。謬恩輒加。根孤跡畸而曲垂剪拂。才諛識陋而過蒙簡拔。自荷天地之大德。無物不遂。有如父母之深慈。其子莫知。臣雖糜粉身骨。豈可報聖恩之萬一。而在言責。則未嘗敢論一事。以禆我殿下淸明之新化。廁經幄。則無足以備顧問以贊我殿下高明之聖學。尸職之誅。固所難逭。忝先之懼。寧不自切。恩深效蔑。涕汗交逬。在臣義分。惟當寄寓於城闉之內。出入於禁闥之間。夙夜竭蹶。筋力奔走。昵近文陛。獲覲耿光。糞土之賤。涯量雖過。涓埃之報。志願庶畢。第臣之私情。有萬萬迫急者。臣早失所怙。只有偏毋。素無家業。契闊貧窮。臣母之日夜所以勉戒而期望者。惟在於成立臣身。不墜家塵。至誠提誘。竭力俯育。攻業于山寺。則截髮而繼其糧。觀光于國庠。則傭織而資其裝。體無完裙。而臣身之裘褐。不失其時。甁無儲粟而臣身之飮哺。猶比常人。全活於窮餓之中者。卽臣母之恩也。通籍於聖明之世者。亦臣母之功也。而臣母之年。今已六十有三矣。積瘁深祟。疾病沈綿。離捨居多。而扶將失宜。貧寠轉甚而菽水難繼。白屋窮山。奄奄床笫。而今臣所帶官銜。素稱淸顯。所受廩科。足以饘粥。只緣臣旅食京邸。從宦於外。太倉五升。未嘗一及於親廚。淸朝袍笏。尙不一經於慈顔。忍饑呼寒。苦心成就。而賢母之恩。未報。自幼至長。不能顧養。而人子之職。莫修。俯仰人世。臣是何人。臣以新錄。忝叨館職。僅止一再。則何敢遽爾言私。以致逖違天陛。而竊伏念殫竭魯鈍。效死於殿下之日長。左右甘旨。致養於臣母之日短。失今不圖。其恨曷追。狗馬戀主。忱誠雖激。烏鳥反哺。情私難抑。玆敢疾聲陳暴於天地父母之前。伏乞聖慈。曲賜鑑諒。俾得一縣。將母往聚。上可以謌詠雲天。荷聖主生成之澤。下可以供給朝夕。報老母劬勞之德。則於內於外。于始于終。一則聖恩。二則聖恩。臣生當隕首。死當結草。臣無任屛營祈懇之至。謹昧死以聞。答曰。省疏具悉。疏辭。下該曹。稟處。
정조 2년
持平李洪載疏曰。伏以殷闇制訖。周廟禮成。誕揚顯冊。式擧縟儀。匝城臣民。普切慶祝。仍伏念臣。才疎學蔑。百不猶人。倖竊科第。計止祿仕。漫局庶僚。尙懼不堪。矧玆臺閣重任。夫豈有一分承膺之望哉。第義重沐浴。章皇出肅。適會朝家大禮荐疊。未敢爲辭免之計矣。因仍苟冒。遽至數旬。每自循省。愧汗靡容。噫。今臣所叨之銜。卽古所謂御史之職也。受人主耳目之寄。任朝廷風憲之責。上以裨袞闕。下以紏官邪。則其爲職。顧不重歟。苟非剛方諒直。見識足以辨是非。激揚謇諤。言議足以致嚴憚。則莫宜居之也。明矣。況今聖明首出。治化方隆。群綱載擧。百度惟貞。此時愼簡之政。尤宜自臺省始矣。如臣無似。濫叨匪據。其或諉以夤緣一出。盤礡蹲滯。若固有之。則一己廉防。縱不知恤。玷辱名器。人謂斯何。抑臣別有憤惋惶忸。不能自安者。目今第一急務。莫過於明義理嚴懲討。而合辭經年。王章未伸。元惡大憝。尙在於以私掩義之科。凶徒醜類。反歸於屈法貸恩之歎。君讎國賊。殄滅無期。臣居是職。旣不能沫血積誠。感回天聽。又不能碎首力爭。期伸邦憲。隨衆進退。寂寥謄傳。如將應文而止者。是豈臣子誓不共戴之義哉。若論其不忠不職之罪。殆如偏萃於臣之一身者然。間又堂箚諫疏。伈俔含默之譏。雖非專指臣者。而自顧歉縮。無所容措。此臣所以腐心茹痛。撫躬自悼。百爾量度。實無抗顔。仍冒之勢者也。且臣區區私情。有萬分悶迫者。臣之偏母。年踰七耋。素抱貞疾。居常凜綴。風暵乖候。將攝失宜。自去夜宿症越添。暑感兼發。委頓床席。轉側須人。臣方左右扶將。萬無暫時離捨之勢。玆敢呼籲於孝理之下。伏乞天地父母。諒臣不稱之實。察臣難强之情。亟許鐫改。以重公器。以安私分。千萬幸甚。答曰。省疏具悉。所陳處分。意豈不在。爾其勿辭察職。
정조 2년
戊戌五月二十五日。記事官姜彙鈺。義禁府以前參奉具彝錫。私施周牢罪。刑推得情。何如。啓目。傳曰。所供全事掩諱。極其駭悖兺不喩。身爲朝官。私施惡刑之罪。不可不嚴加懲礪是隱則。以渠發明之說。有難取信更良。嚴問口招爲乎矣。刑推段。姑不依允爲去乎。若不直招。當依啓目加刑取服。以此添問目。嚴覈得情爲良如敎。
정조 2년
戊戌五月二十五日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。續明義錄諺解。旣已下送於諸道監兵水營。則原篇諺解。亦爲下送。同爲刊布。好矣。上曰。然矣。原續通見然後。可知其本末矣。國榮曰。原篇諺解。朝廷尙未頒布。量其可頒件數。更爲印出後。同爲頒布。好矣。上曰。然則從速印出事。分付。上曰。開城留守入侍。出榻敎上曰。諸承旨。持公事入侍。出榻敎命退去。諸臣以次出。
정조 2년
戊戌五月二十五日辰時。上御誠正閣。諸承旨持公事入侍時。行都承旨洪國榮。行左承旨鄭民始。右承旨李在學。左副承旨安聖彬。右副承旨兪恒柱。同副承旨林蓍喆。記事官鄭東浚徐龍輔金勉柱。以次進伏訖。上命讀公事。國榮讀慶尙道十萬石蕩減傳敎。祗受狀啓。民始。讀訓鍊都監宮墻修改處畢役草記。在學。讀雜單子。蓍喆。讀義城縣監罷黜狀啓。恒柱。讀黃海道信川郡沈有天家先大事狀啓訖。上命書傳敎曰。爲先恤典。自本道擧行。狀請褒奬事。亦令該曹。回啓稟處。又命書傳敎曰。節目有博考事。禮曹堂上。不可不備。奉命在外參判及呈辭參議許遞。吏曹參判徐浩修。禮曹參判除授。臺諫守令有窠。政官牌招開政。仍命退。承史以次退出。
정조 2년
戊戌五月二十五日辰時。上御熙政堂。晝講。守令。三司。同爲入侍時。特進官洪樂性。知事鄭光漢。參贊官林蓍喆。侍讀官嚴思晩。檢討官姜忱。宗臣河恩君垙。武臣副護軍李顯宅。大司憲吳載純。司諫呂善亨。掌令尹行晉。持平申應淵。校理黃昇源李泰永。正言嚴思憲洪文泳。修撰洪明浩南鶴聞。記事官鄭東浚徐龍輔金勉柱。淸安縣監李勉基。河陽縣監李周憲。以次進伏訖。上讀前受音訖。思晩進講。讀論語第二冊。自子謂仲弓曰。犁牛之子騂且角。止賢哉。回也。上讀新受音訖。思晩曰。此章可見聖人用心至公。若得位行道。則凡於用人之際。必各視其才德之當否。不以世類而有所取舍。此實人君大公至正之道也。大抵古者。父子兄弟。罪不相及。舜以瞽瞍爲父而堯擧之。禹以鯀爲父而舜用之。故漢孔氏曰。廢父興子。堯舜之道也。然則孔聖此言。實與堯舜同符。後世人君。所當取法於官人用人之際矣。又曰。孔門之學。以仁爲的。而顔子。猶不免三月以後之間斷。則況顔子以下人乎。大抵仁者。心之全德。若人之腔子。宅仁而安仁。則便是中和位育。人君若於一念之間違仁。便是天地萬物。有不位育處。伏願殿下。益加聖工焉。忱曰。費卽季氏腹心之邑也。而南蒯以費叛。公山弗擾以費叛。季氏欲得賢士爲之宰。故由與求也。旣爲其家臣而不用。必請子騫者。以其德行之士故也。雖以僭竊之臣。猶知用人之道。魯之時君。不知有子騫。旌招之禮。未聞一及於汶上。豈非可惜乎。後之人君。所當監戒矣。上曰。所陳。好矣。樂性曰。上下番已陳。別無可陳矣。光漢曰。仁字。卽聖門極工。而不遷怒不貳過。然後可爲仁矣。伏願體念焉。上曰。所陳。好矣。蓍喆曰。別無所陳矣。上曰。所樂之樂字。先儒亦多言之。而其所樂。果何事。忱曰。此樂字。亦不出於日用常行之事。天理極處。皆其所樂矣。上曰。回也。三月不違仁。此仁字。以工夫言之乎。以義理上言之乎。思晩曰。似以工夫言之也。上曰。此仁字。卽指仁之全體乎。卽指仁之一事乎。光漢曰。似指全體也。上曰。不違仁。謂何也。日月至。謂何也。光漢曰。在內故曰不違。或自外及內故曰。日月至也。上命經筵先退。仍命臺諫進前。載純善亨行晉應淵思晩昇源泰永思憲。文泳明浩忱鶴聞等曰。臣等鎭日叫閽。冀格天聽。而兪音尙閟。例批連下。臣等焦迫悶鬱。不能無憾於天地之大也。此賊之千凶萬惡。非但殿下之罪人。實是先大王之罪人也。非但先大王之罪人。實是宗社之罪人也。殿下雖欲以私恩曲加容貸。其於先王之罪人。何。宗社之罪人。何哉。蓋其凶圖暗售。毒機潛逞。鬼蜮情跡。人莫能測。及至尊賢閣日記頒下之後。其動搖國本。脅持聖躬。辜恩負國。窮凶極逆之狀。畢露無餘。爲今日北面臣子者。孰不腐心痛骨。沫血飮泣。誓不與此賊俱生。此是臣分之所當爲。公法之所不容。殿下旣以此日記。昭載明義錄中。使中外臣庶。咸知春秋必討之義。則此賊實爲諸逆之窩窟根柢。殿下必燭臣等必誅乃已之義。而尙今不許。徒損國體。臣等誠莫曉聖意之所在也。臣等辭窮情蹙。罔知攸措之際。幸得方寸之地。更此齊籲。伏乞聖明。赫然改圖。特允臣等之請焉。上曰。靳允。豈無意。蓍喆曰。大司憲吳載純等。以鄭妻事。徑陳所懷於傳啓之前。又於傳啓之時。不爲措辭而直擧結語。有違格例。不可無警。推考。何如。上曰。依爲之。載純善亨行晉應淵思憲。文泳曰。臣等言議拙劣。本不合於淸朝耳目之任。而大論方張。義重沐浴。黽勉承膺。及登前席。多有做錯。致勤聖敎。此莫非臣等昏謬生疎之致。其何敢一刻晏然於臺次乎。請命遞斥臣等之職。上曰。勿辭。同副承旨林蓍喆曰。大司憲吳載純等。再啓煩瀆。退待物論矣。上曰。知道。臺諫以次退出。上曰。守令進前。勉基周憲進伏。上下詢職姓名。仍詢履歷及七事訖。命退。諸臣以次退出。
정조 2년
戊戌五月二十五日午時。上御誠正閣。開城留守入侍時。右承旨李在學。開城留守兪彦鎬。記事官鄭東浚林錫喆金勉柱。以次進伏訖。上曰。每欲召見而未果矣。彦鎬起伏。上曰。實錄廳纂修之役。今爲幾何。彦鎬曰。自數日前始役。而極爲浩多。故告訖無期。是可悶矣。上曰。本府都試。已爲畢試乎。彦鎬曰。已爲畢試矣。上曰。都試。幾日乃畢乎。彦鎬曰。十餘日乃可畢矣。上曰。卿有老親。每陳懇下去。在卿私情。不得然而實錄廳事。一時爲急。須從近上來也。彦鎬曰。下去後。卽當上來矣。上命退。諸臣以次退出。
정조 2년
戊戌五月二十五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。旱炎若此。雨意漠然。而農期漸愆。此將何爲。國榮曰。連有雨意而烈陽旋暴。今月內若不雨。則秋成無可望。聞外間所聞。則民間方遑遑云矣。上曰。如是而又爲失稔。則許多蒼生。何以接濟。此莫非予德薄而然也。祈雨祭非久當始。而欲爲求言。卿意。何如。國榮曰。其在修省自責之道。頒下綸音。以聞民瘼國弊。好矣。命退去。諸臣以次出。
정조 2년
戊戌五月二十五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。聞奉審禮堂言。則有頉處以紬拭去後。無痕云。甚幸。國榮曰。若至改粧之境。則事甚重難。而無弊拭痕。誠甚多幸矣。上曰。聞朔望焚香時。每於未明燃燭開門。故簷鳥見火光。投入隱匿。有此染汚之事云。故日高時焚香事。傳敎矣。國榮曰。事勢固然。以此定式。好矣。上曰。嶺南之此時加分之請。可知民事之急迫矣。國榮曰。麥農告歉。秋成尙遠。其間如非加分。則實無濟活之道矣。上曰。廟堂以四分一許之。無或不足乎。國榮曰。此數雖或不足。而以今旱災觀之。則秋農之豊歉。未可豫料。傾庫出給。亦涉重難矣。上曰。然矣。命退去。諸臣以次出。
정조 2년
戊戌五月二十五日戌時。上御誠正閣。奉審宰臣入侍時。行副司直李普行。左副承旨安聖彬。記事官鄭東浚徐龍輔金勉柱。以次進伏訖。上曰。禮曹參判進前。普行進伏。上曰。長寧殿有頉處。果不至修改乎。普行曰。別無修改處。而影幀軸下縇上一寸許。略有微痕。故乍拭卽無痕。上曰。初則意謂大段修改。今聞卿言。實爲多幸矣。普行曰。大抵本殿奉審每於未明。燃燭爲之。故不無疎漏之歎。此後則以已明後。奉審定式。則似好矣。上命書傳敎曰。聞此奉審宰臣所奏。本殿焚香。例於未明前燃燭擧行云。此後。依京都所奉眞殿例。日高後焚香事。定式下諭于本都留守處。慶基殿所奉御容焚香時刻。或如江都。則日高後焚香奉審。亦依此敎擧行之意。一體下諭于全羅監司處。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李在學坐。在副承旨安聖彬坐直。右副承旨兪恒柱傳旨未下。同副承旨林蓍喆坐直。注書柳孟養藥院直鄭東浚仕直。事變假注書徐鼎修仕。
정조 2년
鄭民始啓曰。右副承旨兪恒柱。今日不爲仕進。卽爲牌招。何如。傳曰。允。
정조 2년
傳于安聖彬曰。禮曹判書。使之來待。
정조 2년
又傳于曰。禮曹參議李秉模。牌招察任。
정조 2년
安聖彬啓曰。校理全金憙嚴思晩。副校理黃昇源李泰永。修撰洪明浩姜忱。副修撰南鶴聞林濟遠。旣有只推之命。玉堂上下番俱空。事甚未安。竝卽牌招。以爲推移入直之地。何如。傳曰。允。
정조 2년
林蓍喆。以禁衛營言啓曰。慶熙宮墻外三軍門別巡羅。每於日次定送矣。今則旣爲空闕。本營別巡邏。自今日爲始。撤罷之意。敢啓。傳曰。知道。
정조 2년
戊戌五月二十六日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。臺諫玉堂。旣知徵討之急。而一味違牌。抑何義意。國榮曰。旣已引嫌。則雖命出仕。一番違牌。以伸廉隅。斷不可已矣。上曰。一次違牌。事勢似然矣。上曰。左承旨。吏參之通。雖是早晩間事。而陞資屬耳。又通亞銓。有若驟陞者然。心切惜之也。國榮曰。已逕三銓。則亞銓。雖是例陞。而當之者。亦有不安之心矣。今承聖敎。專出於愛惜之意。在渠尤極感祝矣。命退去。諸臣以次出。
정조 2년
戊戌五月二十六日巳時。上御誠正閣。禮曹判書入侍時。兼禮曹判書李景祜。禮曹參判徐浩修。左副承旨安聖彬。記事官鄭東浚徐龍輔金勉柱。以次進伏訖。上曰。嘉禮時。有可議事。故召卿等矣。上曰。采弊則當用公主之例。而至以唐宋貴妃儀節傍照言之。其制不一。唐宋各異。惟當參酌裁定爲之。而至於我國。別無可據之例。不可不一番講定矣。景祜曰。考見大明集禮。則今番嘉禮時。印冊。亦當有之矣。上曰。冊則似當爲之。而至於印則宮中本有圖署。此與印無異矣。然亦不可不詳細議定。卿等更爲博考。就議大臣議定。可也。仍命退。諸臣以次退出。
정조 2년
戊戌五月二十六日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。禮曹參議入來乎。國榮曰。以向日臺諫時被斥事。俄陳引嫌疏。而政院退却矣。上曰。實錄廳役事。近來則着實云乎。國榮曰。諸堂上。今方分年纂修。故果爲着實云矣。上曰。八堂上。若分受纂修。則今年內庶可畢役乎。國榮曰。雖着實爲之。今年內似難畢役矣。上曰。雨意杳然。祈雨祭。從速役行。好矣。國榮曰。今日又如是蒸菀。庶有可望。姑觀今明日爲之。好矣。上曰。俄者禮判入侍。問其淑儀嘉禮時敎命有無。則對以初無敎命。又無謄錄之載錄者云。故心甚訝之矣。俄見戶曹謄錄。則有敎命凾。旣有敎命所盛之凾。則其敎命之有。推可知矣。禮曹謄錄。極甚疎漏矣。國榮曰。謄錄之疎漏。非但禮曹。各司皆然。國有大事。若欲考閱前例。則實無可據之文迹。未免草草。極爲悶事。上曰。禮議之引嫌。似過矣。國榮曰。向來被斥。後尙未伸廉隅。一次違牌。無或怪矣。命書傳敎曰。禮曹參議李秉模。只推。更爲牌招。上曰。禮曹判書參判。慱考後。與參議同爲入侍事。分付。命退去。諸臣以次出。
정조 2년
戊戌五月二十六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。右副。何爲違牌。國榮曰。向日金履素。與右副有世嫌。因此遞去。故以此引嫌矣。上曰。金履素旣因此遞去。則右副。亦當爲引矣。國榮曰。然矣。上曰。集春門傍。宮城頹圮處。把守。當待草記啓下。發軍擧行。而草記未下之前。任自把守。兵曹擧行。何其徑庭也。國榮曰。問于兵曹。則以爲莫重宮城把守。不可暫曠。故一邊草記。一邊把守云矣。命讀諸道狀啓。國榮讀奏。命書判付。命書傳敎曰。明日晝講爲之。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李在學坐。左副承旨安聖彬坐。右副承旨兪恒柱傳旨未下。同副承旨林蓍喆坐直。注書柳孟養藥院直鄭東浚仕直。事變假注書徐鼎修仕。
정조 2년
傳于洪國榮曰。都承旨入侍。鄭民始啓曰。憲府連日闕啓。事甚未安。除在外傳旨未下外。呈告人員。竝卽牌招。何如。傳曰。允。
정조 2년
以司諫呂善亨。正言嚴思憲洪文泳。掌令尹行晉。持平申應淵。牌不進罷職傳旨。傳于鄭民始曰。只推。更爲牌招。
정조 2년
安聖彬啓曰。來初二日延祐宮上謚後。親祭祭文及初三日頒敎文。當爲製進。大提學徐命膺。待明朝牌招。使之製進。何如。傳曰。允。
정조 2년
傳于林蓍喆曰。戶曹判書入侍。
정조 2년
傳于林蓍喆曰。副提調。持加減交濟湯。入侍。
정조 2년
安聖彬。以御營廳言啓曰。慶熙宮墻外三軍門別巡羅。每於日次定送矣。今則旣爲空闕。本廳別巡邏。自今日爲始。撒罷之意。敢啓。傳曰。知道。
정조 2년
又以義禁府言啓曰。時囚罪人金尙鉉。告身盡行追奪。徒三年定配。又五年禁錮事。照律公事。依允。啓下矣。金尙鉉告身盡行追奪。又五年禁錮。全羅道樂安郡洛昇驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 2년
戊戌五月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。玉堂之連事違牌。何故也。國榮曰。以向日事。與兩司同爲引義云矣。上曰。三司諸臣。旣知沫血爲急。則以一時做錯。因以爲引。太不誠實矣。國榮曰。以些少失體。終始爲引。似涉過矣。上曰。以玉堂之不爲入來。晝講不得爲之。此豈國體乎。國榮曰。以玉堂之不備。闕講。誠爲可悶矣。命退去。諸臣以次出。
정조 2년
戊戌五月二十七日巳時。上御誠正閣。戶曹判書入侍時。行戶曹判書具允鈺。右承旨李在學。記事官鄭東浚徐龍輔金勉柱。以次進伏訖。上曰。今番嘉禮。裁酌古今。參以時宜。務從節省爲之。而自上雖如是申飭。至於廛人貢人等處。難保其無弊。卿其各別廉察。無使小民呼冤之弊。大抵今此嘉禮。寔出於奉承慈敎。而若或有一半分貽弊之端。則是豈小子奉承之道乎。今日之召卿。欲以此事。更爲飭諭而然也。卿其各別操節。無使中間操縱。以爲貽弊之端也。雖掖屬宮屬。若有作挐之弊。則便卽隨聞論罪。可也。仍命先退。上命書傳敎曰。今日三司。知紀綱乎。知臣分乎。所謂沫血請討者。何等大事。則一時做錯。元無可嫌。一違再違。有若遭彈者然。必以圖遞爲期。若使請討之擧。果有誠實底意。則設有大難安之端。先公後私。可也。豈可因一些少之失體。視若難冒之鐵限乎。較諸數昨之鎭日合辭之意。則不啻相反。下旣無實如此。欲望其君之孚感。不亦難乎。三司諸臣。一竝削去仕版。以慶尙監狀啓。命書傳敎曰。令本道恤典擧行。江原監司薦新銀口魚。限內不得封進。惶恐待罪事。狀啓。命書傳敎曰。勿待罪事。回諭。仍命退。承史以次退出。
정조 2년
戊戌五月二十七日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。俄者三司削職事。何如。國榮曰。處分允爲得當矣。上曰。傳敎已言之。而以鎭日合辭之意。豈可爲嫌於些少之失體。以必遞爲期。以外面看之。則有若籍此而圖免。其爲不誠。推可知矣。國榮曰。沫血之請旣急。則奚暇爲引其小嫌乎。良可慨然矣。命退去。諸臣以次出。
정조 2년
戊戌五月二十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。放未放啓本。遠道則已來。而近道尙不來。極甚怪訝。國榮曰。日前有促敎。故自政院已爲申飭催促矣。上曰。惠民署貢價。一年應下。爲幾何。國榮曰。聞一年上下。爲八千石云矣。上曰。惠民署無實效於民。而徒費貢價。此等司。革罷無妨矣。國榮曰。此雖不緊。今不可猝然罷之矣。命讀諸道啓本。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李在學坐。右副承旨金履素坐直。同副承旨林蓍喆坐直。注書柳孟養藥院直鄭東浚仕直。事變假注書徐鼎修仕。
정조 2년
林蓍喆。以兵曹言啓曰。來六月初二日。延祜宮擧動時。本曹補把京畿驛馬十五匹。依前例入把之意。分付本道。何如。傳曰。允。
정조 2년
敎中外大小臣僚耆老軍民閑良人等書。王若曰。禮重報本。祭貴從先。殷立仲春之祠。實基商丘之祀簡狄。周有先妣之享。亦因后禝之廟姜嫄。玆率毓祥之舊章。庸飾揚徽之新典。洪惟靖嬪潛靜之德。濬發眞考啓佑之休。玉度彌貞。贊柔化於玄紞。瑤光載耀。衍繁祉於靑宮。迨天時屬餘慶之昌。而今日稽加隆之節。大統式昭於鳳曆。旣遵寧考之遠猷。嘉徵追報於燕媒。自有我家之成憲。纔完躋祔之殷禮。遂薦宮園之崇名。竹簡銀章之煌煌。考德議謚。丁閣重檐之屹屹。備物稱儀。損益得古今之宜。邦典歸一。藻節視南北之制。廟貌成三。乃於本年六月初二日。追上靖嬪謚號曰溫僖。宮曰延祜。園曰綏吉。惟玆大庭之播修。亦述先后之彝則。以一國興孝之道。旣情文之罔愆。在八域同慶之謨。詎曠蕩之或靳。爰布由中之誥。特宣推下之恩。自本月初二日昧爽以前。除謀反。大逆謀叛。子孫謀殺歐罵祖父母。妻妾謀殺夫。奴婢謀殺主謀故殺人魘魅蠱毒。關係國家綱常贓汚强竊盜外。雜犯死罪以下。徒流付處安置充軍。已至配所。未至配所。已發覺。未發覺。已決正。未決正咸宥除之。敢以宥旨前事相告言者。以其罪罪之。在官者。各加一資。資窮者。代加。於戲。邦祿薦臻。人皆曰享泰之會。基業艱大。予自切臨履之心。故玆敎示。想宜知悉。藝文提學徐命膺製進。
정조 2년
戊戌五月二十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。武藝別監夏等試射。尙未爲之。故今日欲爲之。而旱災若此。雖是應行試藝。實無景況矣。國榮曰。悶旱之聖慮。安得不然。而肘掖親兵之分等試藝。關係旣緊。今不可以旱災爲停廢矣。上曰。連見諸道雨澤狀啓。則通八道一向暵乾。薦飢之元元。罄渴之國儲。將何爲哉。國榮曰。今年旱災。近年來初也。四五日內若不雨。則有民將盡劉之慮。朝野之憂懼。日益甚焉。前頭之事。誠罔涯矣。上曰。諸道皆設祈雨祭。京中祈雨祭。當從近擧行矣。國榮曰。一兩日內設行。好矣。命退去。諸臣以次出。
정조 2년
戊戌五月二十八月酉時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。成龍錫事。細考其文案。則終有可疑處。許采致命時。龜錫龍錫。同時下手。則兩漢固當同爲償命。而不此之爲。龜錫則決配。獨龍錫置之死地。手犯旣無差等。則豈可一配一殺乎。龍錫之呼冤。不是異事矣。國榮曰。文案旣如是。則果是疑案矣。上曰。予意則龍錫。法當減死矣。國榮曰。聖敎。誠好矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李在學坐。右副承旨金履素坐直。同副承旨林蓍喆坐。注書柳孟養藥院直鄭東浚仕直。事變假注書徐鼎修仕。
정조 2년
金履素。以上謚都監郞廳。以都提調意啓曰。都廳安聖彬。時無職名。今該曹。口傳付軍職。冠帶常仕。何如。傳曰。允。
정조 2년
又以吏曹言啓曰。今此宗廟朔祭大祝。前佐郞沈塡差。而時無職名。令該曹。口傳付軍職。何如。傳曰。允。
정조 2년
兵曹口傳政事。副司直安聖彬。副司果沈。
정조 2년
李在學啓曰。玉堂上下番俱空。事甚未安。今日政新除授玉堂。竝待下批牌招。推移入直。何如。傳曰。允。
정조 2년
兵曹口傳政事。副司直兪恒柱。單付。
정조 2년
有政。吏批。行判書李重祜進。參判未差。參議李義翊式暇。右副承旨金履素進。啓曰。玉堂多窠。今當差出。而擬望之人乏少。外任竝擬。何如。傳曰。允。以金熤爲大司憲。張淀爲司諫。尹弼秉爲掌令。林道浩趙武範爲持平。徐有鍊李延年爲正言。朴天衡爲校理。鄭宇淳爲副校理。李儒慶爲修撰。宋煥億爲副修撰。洪檢爲敦寧都正。李采爲戶曹正郞。韓重裕爲氷庫別檢。李濟逵爲繕工假監役。兵批。無政事。
정조 2년
金履素啓曰。合辭方張之時。兩司闕啓。已至多日。事甚未安。新除授臺諫。竝卽牌招察任。何如。傳曰。允。
정조 2년
鄭民始。以兵曹言啓曰。今此英宗大王貞聖王后眞宗大王孝純王后袝太廟。貞聖王后追上徽號。王大妃殿尊崇。惠慶宮進號。中宮殿冊禮。及延祜宮上謚封園。合九慶科庭試武科初試。來七月二十七日設行事。自禮曹推擇。啓下矣。在前庭試時。初試取人。其規不一。或取三四百。或取五六百。今番則取幾人乎。取稟。傳曰。以三百人爲定。
정조 2년
又以訓鍊都監言啓曰。慶熙宮墻外三軍門別巡邏。每於日次定送矣。今則旣爲空闕。本營別巡邏。自今爲始。撤罷之意。敢啓。傳曰。知道。
정조 2년
戊戌五月二十九日。記事官姜彙鈺。刑曹啓目。觀此鄭召史原情。嗚冤之辭。雖如此。自臣曹懸斷連獄。亦非審愼之道。今姑置之。何如。傳曰。此獄事。究其顚末。龍錫。烏可免殺人之律乎。婢夫之打殺。元無不償命之律云者。誠如獄官之言兺除良。許采雖是素有疝症之人。是乃致命。旣由於龍錫。則勿論十七度與七度。忽地亂打。翌日致命。干證六人之招。如出一口。大抵悍奴叛主。實是遐土頑風。而豪鄕壓良。亦係遠方悖俗。此不案法。則後弊難防。不可以其妻。婁度登聞。遽議傅生是乎矣。觀其文案。其中有疑晦處。許采之被打。龍錫龜錫。同時下手。旣無隨從之別。而龜錫決配。不過强而別之之意也。然則龍錫耳亦一例同推。不無呼冤之端。成龍錫。特爲減死定配爲旀。此後所謂龍錫者。更以許𤀂等事。不敢起閙。至於龜錫鳳錫之發配。亦屬惟輕。豈可輕爾放釋。雖道臣。勿置稟放之秩事。自本曹分付爲良如敎。
정조 2년
戊戌五月二十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。喬桐水使所請取耗事。果何如。國榮曰。此自前已行之事。故水使狀請矣。上曰。今日次對。將爲回啓乎。國榮曰。未及聞知矣。上曰。公忠道放未放。何至今不爲入來乎。國榮曰。不知其事故之如何。而近地之尙今不來。殊涉怪訝矣。上曰。濟州灰鰒進上。浦漢之爲弊滋甚。此等進上無甚關緊。永爲除減。好矣。國榮曰。臣亦每以此爲悶矣。越海封進。其弊不小。若除此鰒。則濟州浦民。可以支保矣。命退去。諸臣以次出。